b'\n_START_ARTICLE_\nMikko Laine (j\xc3\xa4\xc3\xa4kiekkoilija, 1990)\n_START_SECTION_\nSeuraura\n_START_PARAGRAPH_\nLaine on Turun Palloseuran kasvatti. H\xc3\xa4n oli kaudella 2006\xe2\x80\x932007 seuran B-nuorten paras maalintekij\xc3\xa4 17 osumallaan ja voitti kauden p\xc3\xa4\xc3\xa4tteeksi SM-hopeaa. Kaudella 2008\xe2\x80\x932009 Laine oli TPS:n A-nuorten toiseksi paras pistemies ja maalintekij\xc3\xa4 tehoilla 18+17=35. Kev\xc3\xa4\xc3\xa4n 2009 pudotuspeleiss\xc3\xa4 h\xc3\xa4n jakoi nelj\xc3\xa4ll\xc3\xa4 osumallaan joukkueen maalip\xc3\xb6rssin voiton Markus Palmrothin kanssa ja voitti kauden p\xc3\xa4\xc3\xa4tteeksi A-nuorten SM-hopeaa._NEWLINE_Kaudeksi 2009\xe2\x80\x932010 Laine suunnitteli siirtymist\xc3\xa4 Pohjois-Amerikan yliopistosarjoihin, mutta p\xc3\xa4\xc3\xa4tti j\xc3\xa4\xc3\xa4d\xc3\xa4 TPS:\xc3\xa4\xc3\xa4n, jonka SM-liigajoukkueessa h\xc3\xa4n esiintyi pirte\xc3\xa4sti syksyn 2009 harjoitusotteluissa. Kauden 2009\xe2\x80\x932010 kynnyksell\xc3\xa4 Laine teki vuoden mittaisen liigasopimuksen joukkueen kanssa. H\xc3\xa4n teki SM-liigadebyyttins\xc3\xa4 kauden avauskierroksella 10. syyskuuta 2009 vieraissa H\xc3\xa4meenlinnan Pallokerhoa vastaan ja sai ottelussa j\xc3\xa4\xc3\xa4aikaa 11.05 minuuttia. Laine pelasi kauden aikana kaikkiaan kuusi SM-liigaottelua, mutta j\xc3\xa4i niiss\xc3\xa4 ilman tehopisteit\xc3\xa4. H\xc3\xa4n pelasi suurimman osan kaudestaan Mestiksess\xc3\xa4, jossa Laine pelasi alle 20-vuotiaiden maajoukkueessa ja TuTossa yhteens\xc3\xa4 29 runkosarjaottelua tehopistein 5+7=12. Syyskauden h\xc3\xa4n vietti l\xc3\xa4hinn\xc3\xa4 TPS:n A-nuorissa ja nuorten maajoukkueessa. Joulukuussa 2009 Laine siirtyi lainalle TuToon, jossa vastuu Mestiksess\xc3\xa4 j\xc3\xa4i kuitenkin lopulta huomattavasti v\xc3\xa4h\xc3\xa4isemm\xc3\xa4ksi kuin alle 20-vuotiaiden maajoukkueessa. Toukokuussa 2010 h\xc3\xa4n teki vuoden mittaisen jatkosopimuksen TPS:n kanssa._NEWLINE_Laine pelasi alkukaudella 2010\xe2\x80\x932011 TPS:n SM-liigajoukkuessa kolme SM-liigaottelua ja oli joukkueen mukana l\xc3\xa4hes koko European Trophy -turnauksen ajan. Lokakuussa 2010 h\xc3\xa4n siirtyi kahden ottelun lainalle KooKoohon ja marraskuussa loppukaudeksi lainalle Mikkelin Jukureihin. Laine palasi kuitenkin kev\xc3\xa4tkaudella TPS:n vahvuuteen, mutta h\xc3\xa4n j\xc3\xa4i kuitenkin hyvin pieneen rooliin ja teki kauden aikana SM-liigassa kaikkiaan 14 runkosarjaottelussa yhden sy\xc3\xb6tt\xc3\xb6pisteen. Huhtikuussa 2011 Laine teki vuoden mittaisen jatkosopimuksen TPS:n kanssa._NEWLINE_My\xc3\xb6s kausi 2011\xe2\x80\x932012 Laineella eteni suurimmaksi osaksi Mestiksess\xc3\xa4, t\xc3\xa4ll\xc3\xa4 kertaa Lemp\xc3\xa4\xc3\xa4l\xc3\xa4n Kisan riveiss\xc3\xa4. H\xc3\xa4n siirtyi joukkueeseen joulutaukoon asti kest\xc3\xa4neell\xc3\xa4 lainasopimuksella marraskuussa 2011 ja jatkoi sen p\xc3\xa4\xc3\xa4tytty\xc3\xa4 sit\xc3\xa4 tammikuun 2012 loppuun. Laine pelasi kauden aikana TPS:ss\xc3\xa4 taas pieness\xc3\xa4 roolissa tehden kymmeness\xc3\xa4 runkosarjaottelussa yhden maalin, joka syntyi 10. lokakuuta 2011 ylivoimalla vieraissa Oulun K\xc3\xa4rppi\xc3\xa4 vastaan._NEWLINE_Kaudeksi 2012\xe2\x80\x932013 Laine palasi vuoden mittaisella sopimuksella Jukureihin. H\xc3\xa4n oli tehoilla 14+18=32 joukkueen kolmanneksi paras maalintekij\xc3\xa4 Toni Hyv\xc3\xa4risen kanssa sek\xc3\xa4 nelj\xc3\xa4nneksi paras pistemies. Laine voitti kauden p\xc3\xa4\xc3\xa4tteeksi Mestiksen mestaruuden, mutta Jukurit kuitenkin h\xc3\xa4visi liigakarsinnat Tampereen Ilvekselle otteluvoitoin 4-1. Veikkaus palkitsi Laineen Jukureiden parhaana Kultainen kyp\xc3\xa4r\xc3\xa4 -kilpailussa. H\xc3\xa4net valittiin my\xc3\xb6s Pohjoisen joukkueeseen Mestis Hockey Dayn t\xc3\xa4hdist\xc3\xb6otteluun. Kaudella 2013\xe2\x80\x932014 Laine oli 14 osumallaan Jukureiden toiseksi paras maalintekij\xc3\xa4 Niko Laakkosen j\xc3\xa4lkeen. H\xc3\xa4n voitti kauden p\xc3\xa4\xc3\xa4tteeksi Mestis-hopeaa._NEWLINE_Laine palasi kaudeksi 2014\xe2\x80\x932015 vuoden mittaisella sopimuksella TuToon. Kev\xc3\xa4\xc3\xa4n 2015 pudotuspeleiss\xc3\xa4 h\xc3\xa4n jakoi nelj\xc3\xa4ll\xc3\xa4 osumallaan joukkueen sis\xc3\xa4isen maalip\xc3\xb6rssin voiton Aki Kein\xc3\xa4sen ja Jere Laineen kanssa. Kaudella 2015\xe2\x80\x932016 Laine oli TuTon toiseksi paras pistemies Jasper Lindstenin j\xc3\xa4lkeen tehoilla 15+20=35. Kaudella 2016\xe2\x80\x932017 h\xc3\xa4n oli tehoilla 22+16=38 joukkueen paras maalintekij\xc3\xa4 ja toiseksi paras pistemies Aki Kein\xc3\xa4sen j\xc3\xa4lkeen. Laine sijoittui koko Mestiksen maalip\xc3\xb6rssiss\xc3\xa4 kuudenneksi._NEWLINE_Elokuussa 2017 Laine siirtyi syyskuun loppuun asti kest\xc3\xa4v\xc3\xa4ll\xc3\xa4 try-out -sopimuksella SM-liigajoukkue Vaasan Sportiin. Juuri ennen koejaksonsa p\xc3\xa4\xc3\xa4ttymist\xc3\xa4 h\xc3\xa4n sai joukkueeseen loppukauden 2017\xe2\x80\x932018 kattavan ja yhden optiovuoden sis\xc3\xa4lt\xc3\xa4v\xc3\xa4n jatkosopimuksen. Elokuussa 2018 Laine siirtyi try-outille Pelicansiin, kun joukkue k\xc3\xa4rsi Pitsiturnauksen kynnyksell\xc3\xa4 useista loukkaantumisista. H\xc3\xa4n sai Pelicansiin kauden 2018\xe2\x80\x932019 kattavan jatkosopimuksen. Laine j\xc3\xa4i joukkueessa varsin pieneen rooliin ja h\xc3\xa4n haki kauden aikana pelintuntumaa my\xc3\xb6s yhteens\xc3\xa4 17 ottelun verran Mestis-joukkue Heinolan Peliitoista, jossa Laine onnistui tekem\xc3\xa4\xc3\xa4n 1.24 pisteen per peli -keskiarvolla 21 tehopistett\xc3\xa4._NEWLINE_Kauden 2019\xe2\x80\x932020 kynnyksell\xc3\xa4, syyskuussa 2019 Laine palasi vuoden mittaisella sopimuksella TuTon Mestis-joukkueeseen.'